Արթուր Մելո

**Արթուր Մելո**, կամ պարզապես **Արթուր** (, ), բրազիլացի պրոֆեսիոնալ ֆուտբոլիստ։ Ներկայումս հանդես է գալիս Յուվենտուս ՖԱ և Բրազիլիայի ազգային հավաքականի կազմում։ Խաղում է կենտրոնական կիսապաշտպանի դիրքում։

## Ակումբային կարիերա
### Գրեմիո
Արթուրը իր կարիերան սկսել է Գոյասում 12 տարեկան հասակում։ 2010 թվականին նա միացավ Գրեմիոյին։ 2015 թվականի հունվարին Արթուրը տեղափոխվեց ակումբի առաջին թիմ։ Իր պրոֆեսինալ դեբյուտը նշեց 2015 թվականի փետրվարի 4-ին՝ Լիգա Գաուշուի Այմորեի դեմ խաղում։ Այս մրցաշրջանում նա այլևս խաղադաշտ դուրս չեկավ։ Իր առաջին հանդիպումը առաջնությունում անցկացրեց 2016 թվականի դեկտեմբերի 11-ին՝ Բոտաֆոգոյի դեմ խաղում՝ հանդիպման երկրորդ խաղակեսում փոխարինելով Կայո Մենդեսին։
[ձախից|մինի|269x269փքս|Արթուրը [Գրեմիոյի կազմում 2017 թվականին]]
2017 թվականին Արթուրը դարձավ Գրեմիոյի հիմնական կազմի խաղացող։ Լիբերտադորեսի գավաթում իր դեբյուտը նշեց 2017 թվականի ապրիլի 21-ին՝ Գուարանի Ասունսյոնի դեմ խաղում։ Այս խաղում նա տվեց 40 փոխանցում՝ 100% ճշգրտությամբ, ինչպես նաև՝ 1 գոլային փոխանցում, ինչի համար ճանաչվեց հանդիպման լավագույն ֆուտբոլիստ։ Իր խաղային ոճի և տեխնիկայի համար Արթուրին հաճախ նմանեցնում էին Անդրես Ինիեստայի և Տիագո Ալկանտարայի հետ, և նրանով սկսեցին հետաքրքրվել մի շարք եվրոպական ակումբներ, ի դեմս՝ Չելսիի, Բարսելոնայի և Ատլետիկո Մադրիդի։ Իր առաջին գոլը պրոֆեսիոնալ կարիերայում Արթուրը խփեց 2017 թվականի մայիսի 18-ին՝ Բրազիլիայի գավաթի Ֆլումինենսեի դեմ խաղում։ Առաջնությունում իր առաջին գոլը խփեց հուլիսի 20-ին՝ Վիտորիա Սալվադորի դեմ խաղում։ Գրեմիոյի առաջին թիմի կազմում Արթուրը անցկացրեց 70 հանդիպում՝ դառնալով 6 գոլի հեղինակ և ընդգրկվելով 2017 թվականի Սերիա A-ի խորհրդանշական հավաքականում։

### Բարսելոնա
2018 թվականի մարտի 11-ին Բարսելոնան հաստատեց Արթուրի տեղափոխության մասին Գրեմիոյի հետ համաձայնության գալու մասին լուրերը։ Հուլիսի 9-ին նա 6 տարվա պայմանագիր կնքեց կատալոնական ակումբի հետ։ Բարսելոնան նրա համար վճարեց 31 միլիոն եվրո, և հավելյալ 9 միլիոն եվրո բոնուսների տեսքով։ Իր դեբյուտը նշեց օգոստոսի 12-ին՝ թիմի մեկնարկային կազմում խաղադաշտ դուրս գալով Իսպանիայի սուպերգավաթի Սևիլյայի դեմ խաղում և օգնելով իր թիմին հաղթել 2-1 հաշվով ու նվաճել գավաթը։ Առաջին հանդիպումը Լա Լիգայում Արթուրը անցկացրեց օգոստոսի 18-ին՝ փոխարինելով Ուսման Դեմբելեին Դեպորտիվո Ալավեսի դեմ խաղում և այս խաղում դառնալով գոլային փոխանցման հեղինակ։

Իր առաջին հանդիպումը եվրոպական առաջնություններում Արթուրը անցկացրեց 2018 թվականի սեպտեմբերի 18-ին՝ փոխարինելով Ուսման Դեմբելեին Չեմպիոնների Լիգայի խմբային փուլի ՊՍՎ Էյնդհովենի դեմ խաղում։ Հոկտեմբերի 28-ին բրազիլացին մասնակցեց իր առաջին Էլ Կլասիկոյին՝ կիսապաշտպանությունում գերիշխփելով Լուկա Մոդրիչի ու Թոնի Կրոսի նկատմամբ և օգնելով իր թիմին հաղթել 5-1 հաշվով։ Դեկտեմբերի 21-ին Արթուրը ընդգրկվեց Չեմպիոնների Լիգայի 2018 թվականի տարվա հայտնությունների խորհրդանշական թիմում։ 2019 թվականի մայիսի 25-ին նա թիմի մեկնարկային կազմում խաղադաշտ դուրս եկավ Իսպանիայի գավաթի եզրափակչի Վալենսիայի դեմ խաղում, սակայն Բարսելոնան պարտվեց 2-1 հաշվով։ Իր առաջին մրցաշրջանում Արթուրը անցկացրեց 44 հանդիպում՝ դառնալով 2 գոլային փոխանցման հեղինակ և Բարսելոնայի հետ հաղթելով Լա Լիգան։

## Միջազգային կարիերա
Արթուրը ներկայացրել է Բրազիլիան մինչև 17 տարեկանների երիտասարդական հավաքականում։ Բրազիլիայի Մ17 հավաքականի կազմում նա մասնակցել է 2013 թվականի Հարավային Ամերիկայի առաջնությանը։

2017 թվականի սեպտեմբերի 15-ին Արթուրը առաջին անգամ հրավիրվեց Բրազիլիայի ազգային հավաքական՝ Բոլիվիայի և Չիլիի դեմ խաղերի համար, սակայն այս հանդիպումներում խաղադաշտ դուրս չեկավ։ 2018 թվականի մայիսին նա ներառվեց Բրազիլիայի՝ աշխարհի առաջնության համար նախնական 35 հոգանոց կազմում, սակայն չընդգրկվեց հավաքականի վերջնական թիմում։ Իր դեբյուտը ազգային հավաքականում Արթուրը նշեց սեպտեմբերի 8-ին՝ փոխարինելով Ֆրեդին Միացյալ Նահանգների դեմ ընկերական խաղում։

2019 թվականի մայիսին Արթուրը ընդգրկվեց Բրազիլիայի՝ Կոպա Ամերիկայի 23-հոգանոց կազմում։ Նա անցկացրեց 5 հանդիպում՝ դառնալով 1 գոլային փոխանցման հեղինակ և ընդգրկվելով մրցաշարի խորհրդանշական հավաքականում։ Բրազիլիան հաղթեց առաջնությունը՝ եզրափակչում 3-1 հաշվով պարտության մատնելով Պերուին։

## Կարիերայի վիճակագրություն
### Ակումբային վիճակագրություն
*2019 թվականի օգոստոսի 23-ի դրությամբ*

### Միջազգային վիճակագրություն
*2019 թվականի օգոստոսի 23-ի դրությամբ*

## Նվաճումներ
### Ակումբային
; Գրեմիո
* Բրազիլիայի գավաթ. 2016
* Լիբերտադորեսի գավաթ. 2017
* Ռեկոպա Սուդամերիկանա. 2018
* Լիգա Գաուշու. 2018

**Բարսելոնա**

* Լա Լիգա. 2018–19
* Իսպանիայի սուպերգավաթ. 2018

### Միջազգային
**Բրազիլիա**

* Կոպա Ամերիկա. 2019

### Անհատական
* Բրազիլիայի Սերիա A-ի խորհրդանշական հավաքական. 2017
* Բրազիլիայի Սերիա A-ի տարվա լավագույն նորեկ. 2017
* Հարավային Ամերիկայի երրորդ լավագույն ֆուտբոլիստ. 2017
* Կոպա Ամերիկայի խորհրդանշական հավաքական. 2019

## Ծանոթագրություններ

## Արտաքին հղումներ
* Արթուրի պաշտոնական Ֆեյսբուքի էջը
* Արթուրի պաշտոնական Տվիտերի էջը
* Արթուրի պաշտոնական Ինստագրամի էջը
* Արթուրը transfermarkt-ում
* Արթուրը soccerbase.com-ում
* Արթուրը WhoScored.com կայքում
* Արթուրը Բարսելոնայի պաշտոնական կայքում
* Արթուրը ՈՒԵՖԱ-ի պաշտոնական կայքում

Կատեգորիա:Բարսելոնայի ֆուտբոլիստներ
Կատեգորիա:Բրազիլացի ֆուտբոլիստներ
Կատեգորիա:Բրազիլիայի հավաքականի ֆուտբոլիստներ
Կատեգորիա:Գրեմիոյի ֆուտբոլիստներ
Կատեգորիա:Լա Լիգայի ֆուտբոլիստներ
Կատեգորիա:Յուվենտուսի ֆուտբոլիստներ
Կատեգորիա:Տղամարդկանց ֆուտբոլի կիսապաշտպաններ
Կատեգորիա:Ֆիորենտինայի ֆուտբոլիստներ